Λεσβώναξ

Ο Λεσβώναξ ήταν αρχαίος Έλληνας ρήτορας, σοφιστής και γραμματικός από τη Μυτιλήνη, που έζησε τον 1ο αιώνα μ.Χ.

Ο Λεσβώναξ υπήρξε πολύ αξιόλογος συγγραφέας, που έγραφε σε αυστηρά αττικιστικό ύφος. Ως έργα του αναφέρονται οι «Μελέται ρητορικαί», «Ερωτικαί επιστολαί» και «Λόγοι πολιτικοί δεκαέξ». Από αυτά σώθηκε ο «Πολιτικός λόγος» που γράφτηκε κατά απομίμηση του «Πλαταϊκού» του Ισοκράτη. Σώθηκαν ακόμη δύο «Προτρεπτικοί» του, είδος προσφωνήσεως. Ο ένας Προτρεπτικός Λόγος απευθύνεται γενικώς προς πολεμιστές πριν από τη μάχη, ενώ ο άλλος ειδικά προς Αθηναίους προ της μάχης κατά των Λακεδαιμονίων. Επίσης, του αποδίδονται κάποιες ερωτικές επιστολές. Ο «Λεσβώναξ» που αναφέρει το Λεξικό της Σούδας ως συγγραφέα πολλών φιλοσοφικών έργων είναι μάλλον κάποιος πολύ προγενέστερος συγγραφέας, ενώ αντιθέτως ο συγγραφέας μιας μικρής πραγματείας περί των γραμματικών μορφών (εκδ. Rudolf Miller, Λειψία 1900) είναι πιθανώς μεταγενέστερο πρόσωπο.

Οι λόγοι του Λεσβώνακτος εκδίδονται συνήθως μαζί με τα έργα του Αντιφώντα ή στη συλλογή «Ελάσσονες Αττικοί ρήτορες». Κλασική είναι η έκδοση του F. Kiehr Lesbonactis sophistae quae supersunt (Λειψία 1906).

Πηγές 
 Ιωάννη Κακαβούλια: «Ελληνική Γραμματολογία (αρχαία και βυζαντινή)», εκδ. Νικόδημος, Αθήνα

Αρχαίοι Έλληνες ρήτορες
Αρχαίοι Έλληνες γραμματικοί
Αρχαίοι Λέσβιοι
Αρχαίοι Μυτιληνιοί